Document ID: 32000L0003

Komisjoni direktiiv 2000/3/EÜ,
22. veebruar 2000,
millega kohandatakse mootorsõidukite turvavöösid ja turvasüsteeme käsitlevat nõukogu direktiivi 77/541/EMÜ tehnika arenguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud Euroopa Parlamendi ja nõukogu direktiiviga 98/91/EÜ, [2]
võttes arvesse nõukogu 28. juuni 1977. aasta direktiivi 77/541/EMÜ mootorsõidukite turvavöösid ja turvasüsteeme käsitlevate liikmesriikide õigusaktide ühtlustamise kohta, [3] viimati muudetud komisjoni direktiiviga 96/36/EÜ, [4] eriti selle artiklit 10,
ning arvestades järgmist:
(1) Direktiiv 77/541/EMÜ on üks mitmest EÜ tüübikinnitusmenetlust käsitlevast üksikdirektiivist, mis kehtestati vastavalt direktiivile 70/156/EMÜ. Sellest tulenevalt kohaldatakse sõidukisüsteemide, osade ja eraldi seadmestike kohta kehtivaid direktiivi 70/156/EMÜ sätteid direktiivi 77/541/EMÜ suhtes.
(2) Tehnika arengust tulenevalt on võimalik tõhustada sõitjate kaitset kõigile M1-kategooria mootorsõidukite istmetele tõmburitega varustatud kolmepunktivöö kohustusliku paigaldamise abil.
(3) Ühendus ühines vastavalt nõukogu otsusele 97/836/EÜ [5] ÜRO Euroopa Majanduskomisjoni (EMK) 20. märtsil 1958. aastal Genfis sõlmitud ja 16. oktoobril 1995. aastal muudetud kokkuleppega, milles käsitletakse ratassõidukile ning sellele paigaldatavale ja/või sellel kasutatavale varustusele ja osadele ühtsete tehnonõuete kehtestamist ning nende nõuete alusel väljastatud tunnistuste vastastikust tunnustamist.
(4) Ühinedes kokkuleppe muudetud variandiga, ühines ühendus ka kõnealusest kokkuleppest lähtuvalt koostatud eeskirjade loeteluga. Selles loetelus on ka ÜRO/EMK eeskiri nr 44, milles käsitletakse sõidukis kasutatava laste turvaseadme (lapse turvasüsteemi) tüübikinnitust.
(5) Otstarbekas on lülitada laste turvaseadmetega seotud nõuded direktiivi 77/541/EMÜ lisadesse ning seetõttu teha nendes muudatusi, inkorporeerides lisadesse laste turvasüsteemide erinõuded, mis põhinevad ÜRO/EMK eeskirjal nr 44. Selguse huvides tuleks direktiivi 77/541/EMÜ lisade tekst kogu ulatuses asendada.
(6) Käesolevas direktiivis ettenähtud meetmed on kooskõlas direktiiviga 70/156/EMÜ asutatud tehnika arengu kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 77/541/EMÜ lisad asendatakse käesoleva direktiivi lisas oleva tekstiga.
Artikkel 2
1. Alates 1. oktoobrist 2000 ei tohi ükski liikmesriik turvavööde ja turvasüsteemidega seotud põhjustel:
- keelduda EÜ või siseriikliku tüübikinnituse andmisest mootorsõiduki, turvavöö, turvasüsteemi või lapse turvasüsteemi tüübile ega
- keelata sõidukite registreerimist, müüki või kasutuselevõtmist või turvavööde, turvasüsteemide või lapse turvasüsteemide müüki või kasutuselevõtmist,
kui kõnesolevad turvavööd ja turvasüsteemid või lapse turvasüsteemid vastavad käesoleva direktiiviga muudetud direktiivi 77/541/EMÜ nõuetele.
2. Alates 1. oktoobrist 2001 liikmesriigid:
- ei anna EÜ tüübikinnitust ning
- võivad keelduda siseriikliku tüübikinnituse andmisest
sõidukitüübile, mille puhul ei ole täidetud käesoleva direktiiviga muudetud direktiivi 77/541/EMÜ nõuded seoses laste turvasüsteemidega ning turvavööde paigaldamisega kõigile istmetele M1-kategooria sõidukites, kaasa arvatud laste integreeritud turvasüsteemid, kui need on sõidukile paigaldatud.
Kolmepunktivöö olemasolu nõuet M1-kategooria sõiduki kõigil istmetel kohaldatakse siiski alates 1. aprillist 2002. Selle kuupäevani kehtivad M1-kategooria sõidukite turvavööseadiste suhtes direktiivi 77/541/EMÜ XV lisas ettenähtud nõuded.
3. Alates 1. oktoobrist 2002 liikmesriigid:
- loevad uute M1-kategooria sõidukitega direktiivi 70/156/EMÜ kohaselt kaasnevad vastavustunnistused kõnealuse direktiivi artikli 7 lõike 1 tähenduses kehtivuse kaotanuks ning keelduvad nende uute sõidukite registreerimisest, müügist või kasutuselevõtmisest, millel ei ole direktiivi 70/156/EMÜ kohast kehtivat vastavustunnistust, välja arvatud juhul, kui tuginetakse kõnealuse direktiivi artikli 8 punkti 2 sätetele,
- võivad keelduda kuni 3,5 tonniste uute N1- ja M2-kategooria sõidukite registreerimisest, müügist või kasutuselevõtmisest seoses lapse integreeritud turvasüsteemiga, kui see on olemas,
turvavööde ja turvasüsteemidega seotud põhjustel, kui käesoleva direktiiviga muudetud direktiivi 77/541/EMÜ nõuded on täitmata.
Kolmepunktivöö olemasolu nõuet M1-kategooria sõiduki kõigil istmetel kohaldatakse siiski alates 1. oktoobrist 2004. Selle kuupäevani kehtivad M1-kategooria sõidukite turvavööseadiste suhtes direktiivi 77/541/EMÜ XV lisas ettenähtud nõuded.
4. Lapse integreeritud turvasüsteemide puhul, mis on sõidukile paigaldatud originaalvarustusena, lähtutakse alates 1. jaanuarist 2001 direktiivi 70/156/EMÜ artikli 7 lõike 1 kohaldamisel käesoleva direktiiviga muudetud direktiivi 77/541/EMÜ nõuetest.
Artikkel 3
1. Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 30. septembriks 2000. Liikmesriigid teatavad sellest viivitamata komisjonile.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.
Artikkel 4
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, … 2000

Labels: 7
8